10 vas weens speserye onder vervalste handelsnaam | Netwerk24
Deur Isabel Venter 22 November 2019 21:26
Oral in die fabriek het speserye rondgestaan wat in die speserymengsels gebruik is. Foto: SAPD
Brig. Mathapelo Peters, provinsiale polisiewoordvoerder, sê die fabriek is geleë op 'n kleinhoewe buite Meyerton.
Tien mense – twee van Chinese afkoms en die res van Mosambiek – is Donderdag op die kleinhoewe in hegtenis geneem.
Die ondersoek was deel van Operasie O Kae Molao wat in die Sedibeng-gebied gedoen is as deel van die polisie se misdaadvoorkomingsveldtog vir die feestyd.
Al tien die verdagtes is oorhandig aan die departement van binnelandse sake om vas te stel of hulle wettig in Suid-Afrika is.
In die fabriek het die polisie 'n groot verskeidenheid sakke gekry met poeierstof wat vermoedelik in die speserymengsels gebruik is.
Beslag is ook gelê op masjiene wat gebruik is om die speserye te meng, af te weeg en te verpak.
Ondersoek word nog gedoen om vas te stel waar die speserye vandaan kom. Die polisie is ook in kontak met die werklike vervaardiger om vas te stel waar die verpakkings vandaan kom.
Peters het Vrydag bevestig dat indien die tien verdagtes onwettig in die land is, hulle onmiddellik gedeporteer sal word. So nie, sal hulle aangekla word.
In die fabriek in Meyerton het die polisie beslag gelê op pakkies poeierstof en masjiene wat gebruik is om speserye onder 'n vervalste handelsnaam te verpak.Foto: SAPD
Die polisie is in kontak met die vervaardiger wie se produk vervals is om te probeer vasstel waar die verpakkings vandaan kom. Foto: SAPD